મીડિયાના લોકો તેમનાં વિધાનોને સંદર્ભ વિના તોડી-મરોડીને રજૂ કરે છે. એવી સંઘની ફરિયાદમાં તથ્ય હોય તો પણ સંઘના લોકોએ એક વાત સમજવી રહી કે મીડિયાના લોકોની કામ કરવાની એક પ્રણાલી હોય છે અને તેમની મર્યાદા પણ હોય છે. સંઘના અધિકારીઓ તેમને પુછાયેલા પ્રશ્નના લાંબા ફિલોસોફીથી ભરપૂર જવાબો આપે છે ત્યારે એ બધું મીડિયામાં યથાતથ પ્રસિદ્ધ થવાની અપેક્ષા તેઓ રાખી શકે નહીં. આ વખતે સંઘના અખિલ ભારતીય પ્રચાર પ્રમુખ મનમોહન વૈદ્યએ જયપુર લિટ. ફેસ્ટિવલમાં સવાલ-જવાબના સેશનમાં અનામત વિશેના એક પ્રશ્નમાં તેમણે જે કાંઈ કહ્યું તેમાંથી મીડિયામાં એટલું જ આવ્યું કે અનામત ખતમ થવી જોઈએ. મીડિયા કાંઈ સંઘના પાળેલા પોપટ નથી કે તેમના શબ્દો યથાતથ પ્રસ્તુત કરે. મીડિયા તેમનાં વિધાનોમાંથી સનસનાટી સર્જે એવી વાત પસંદ કરે તો પણ તેમાં મીડિયાનો દોષ નથી. જયપુરમાં મનમોહન વૈદ્યને પુછાયેલો પ્રશ્ન હકીકતમાં મુસ્લિમો જેવી લઘુમતીઓને અનામતનો લાભ આપવા અંગેનો હતો. વૈદ્યએ પ્રત્યુત્તરમાં બાબાસાહેબ આંબેડકરને ટાંકીને તેમની વાત કરી. આખરે વાત તો એ જ હતી કે કોઈ પણ દેશમાં અનામત કાયમી હોઈ શકે નહીં. ક્યારેક તો તેનો અંત લાવવો પડે. એ વાત કહેવા માટે આંબેડકરના વિચારનો આશ્રય લેવામાં આવે તો પણ તેમાં સંઘનો દૃષ્ટિકોણ આવી જ જાય. એસસી- એસટીને અનામત અને લઘુમતીને અનામત એ બંને અલગ વિષય છે. પણ એક જ જવાબમાં બંને વિશે વાત કરવામાં આવે ત્યારે મીડિયાના રિપોર્ટિંગમાં ભેળસેળ થઈ જવાની સંભાવના રહે જ છે. આવું